Krenula je izgradnja najveće solarne elektrane u Hrvatskoj, snage dva megavata (MW), vrijedne tri milijuna eura. U pitanju je elektrana na otoku Visu točnije na lokaciji Griževa Glavica oko 3,6 kilometara jugozapadno od Visa te oko 4,8 kilometara istočno od Komiže, na površini od oko 5,7 hektara.

Ova elektrana će puno značiti za ovaj otok jer oni imaju vlastite izvore vode, a tom gradnjom će dobiti i vlastite izvore energije. Snaga te elektrane bi zadovoljila potrebe Visa za sedam mjeseci godišnje.

Projekt se temelji na domaćoj opremi i znanju, a proizvedena energija se neće trošiti na mjestu proizvodnje već isporučivati u elektroenergetsku mrežu.

Gradonačelnik Visa Ivo Radica tvrdi kako solarna elektrana neće ni malo narušiti vizuru otoka. Istaknuo je i kako je najvažnije što će to biti hrvatski proizvod.

– Solarna elektrana će biti odlična reklama za Vis jer na svim natječajima u svijetu na kojima ‘Končar-obnovljivi izvori energije’ budu sudjelovali vidjet će se ta sagrađena solarna elektrana na Visu. A to puno znači za sam otok, njegov turizam i promidžbu uopće. Postat će prepoznatljiv kao otok nasred Jadrana koji ima vlastiti izvor energije, – kazao je Radica.